**Το περιβαλλοντικό έγκλημα απλώνεται και στο Καϊμακτσαλάν**

Οκτώ χωριά των Δήμων Φλώρινας και Αμυνταίου (Σκοπός, Αχλάδα, Μελίτη, Λόφοι, Βεύη, Κέλλη, Πέτρες, Άγιος Παντελεήμονας) και η Δυτική Μακεδονία στο σύνολό της, κινδυνεύουν από την άναρχη και άνευ όρων και προϋποθέσεων εξάπλωση των ΑΠΕ, που ερήμην της, αποφασίστηκε ότι αποτελούν το μέλλον της.

**Με την διευκόλυνση που δίνει στους λίγους μεγάλους Ομίλους ΑΠΕ, ένα «Περιφερειακό Χωροταξικό»** που έγινε νόμος καταστρατηγώντας την Εθνική και Ευρωπαϊκή Νομοθεσία, παρακάμπτοντας τη Διαβούλευση με την τοπική κοινωνία

**Με την διευκόλυνση της μη επικαιροποίησης του «Ειδικού Χωροταξικού για τις ΑΠΕ»,** τη στιγμή που αυτές αποκτούν σαφή χαρακτηριστικά **βαρέων βιομηχανικών εγκαταστάσεων**, των οποίων η ανεξέλεγκτη διασπορά απειλεί φυσικό και ανθρωπογενές περιβάλλον,

**το «τέρας» της ανεξέλεγκτης και άναρχης ανάπτυξης των ΑΠΕ, οδηγεί στην εγκατάσταση στη Δυτική Μακεδονία του 25% των ΑΠΕ όλης της χώρας, «κατατρώγοντας» γόνιμες εκτάσεις, βοσκοτόπους και περιοχές που ανήκουν στο δίκτυο Natura 2000 δεσμεύοντας νερά, κοινωφελείς δημόσιες, δημοτικές και περιφερειακές υποδομές.**

**Αυτή είναι η κατάσταση και στο Καϊμακτσαλάν.**

Στην συγκεκριμένη περιοχή πρόκειται να αναπτυχθούν:

1. 44 Φωτοβολταϊκά έργα ισχύος 1.744 MW που καταλαμβάνουν ~30.000στρ

2. 80 Ανεμογεννήτριες ισχύος 365,5 MW (δεν υπάρχουν στοιχεία έκτασης)

3. 19 έργα μπαταριών συνολικής ισχύος 1.122 MW

4. 1 Υδροηλεκτρικό ισχύος 0,5 MW.

5.4 έργα αντλησιοταμίευσης.

**Από τα 44 Φ/Β έργα τα 21 έχουν εγκεκριμένους Περιβαλλοντικούς ´Ορους.**

**Τα 29 έργα Φ/Β, το σύνολο των ανεμογεννητριών, οι αντλησιοταμιεύσεις και τα έργα συσσωρευτών είναι εγκατεστημένα σε περιοχές NATURA και 10 από αυτά έχουν ήδη άδεια εγκατάστασης .**

**Τα έργα αυτά, στις περιοχές περιμετρικά του Καϊμακτσαλάν, ισχύος ~ 2,5GW, καταλαμβάνουν κάθε σπιθαμή βοσκότοπου και αγροτικής γης σε μια καθαρά γεωργοκτηνοτροφική περιοχή.**

**Τα νερά του Φράγματος της Παπαδιάς,** που κατασκευάστηκε με Δημόσιο Χρήμα, όταν η ΔΕΗ ανήκε στο Ελληνικό Δημόσιο και που θα μπορούσε πλέον να αξιοποιηθούν για την αγροτική ανάπτυξη ενός γεωργοκτηνοτροφικού Δήμου όπως ο πρώην Δήμος Μελίτης, αλλά και όλη η ευρύτερη περιοχή του Δήμου Φλώρινας, πλέον δεσμεύονται για αντλησιοταμιεύσεις

Οι αδειοδοτήσεις δίνονται παρά τις αρνητικές εισηγήσεις του ΟΦΥΠΕΚΑ, ενώ πολλά έχουν απαλλαγή από́Περιβαλλοντικούς Όρους με την μέθοδο των γνωστών ΠΠΔ(Πρότυπων Περιβαλλοντικών Δεσμεύσεων).

**Η γη που αφαιρείται από τις φυσικές της χρήσεις, μαζί με την ήδη αφαιρεθείσα από τις προηγούμενες αδειοδοτήσεις εγκατάστασης ΑΠΕ στο Ορυχείο Αμυνταίου της ΔΕΗ, ξεπερνά το θηριώδες ποσοστό του 20%, αντί του νομίμου 1% (σε επίπεδο ΠΕ).**

Σύμφωνα με τα στοιχεία αυτά είναι σαφές ότι το παραγωγικό μοντέλο της περιοχής αλλάζει άρδην, χωρίς να έχει κανείς από εμάς συναινέσει σε κάτι τέτοιο.

Η περιβαλλοντική καταστροφή που θα επέλθει θα είναι μη αναστρέψιμη. Η περιοχή του Καϊμακτσαλάν χάνει κάθε προοπτική γεωργοκτηνοτροφικής και τουριστικής ανάπτυξης, ενώ γίνεται αγνώριστη και εχθρική για τους ανθρώπους της.

Ένας πανέμορφος τόπος, ιδανικός για ένα μοντέλο που εξαπλώνεται ταχύτατα στην Ευρώπη, αυτό του εναλλακτικού τουρισμού και της αγροδιατροφής που στην περιοχή της Φλώρινας και του Αμυνταίου θα «κούμπωνε» με την γαστρονομική παράδοσή της και τον ήδη ανεπτυγμένο σε σημαντικό βαθμό οινοτουρισμό ενισχύοντας τον, αφήνεται στην τύχη του, χωρίς άλλη προοπτικήγια τους νέους ανθρώπους και τον ενεργό, ελάχιστο πληθυσμό, που επέλεξε να μείνει και να παλέψει σε αυτά τα οκτώ χωριά.

‘Όταν το Ειδικό Χωροταξικό για τις ΑΠΕ νομοθετηθεί, όταν εκδοθεί η απόφαση του ΣτΕ για το Περιφερειακό Χωροταξικό Πλαίσιο, όταν θεσμοθετηθεί νέο Περιφερειακό Χωροταξικό, όταν τα Διαχειριστικά Σχέδια Βόσκησης εκπονηθούν, θα είναι απλά πολύ αργά.

Η καταστροφή θα έχει ήδη συντελεσθεί….

Μήπως γι’ αυτό αργούν; Για να μας φέρουν προ τετελεσμένων;

Είμαστε ήδη στο χείλος του γκρεμού.

Κυριολεκτικά στο παρά πέντε, έστω και τώρα καλούμε το Περιφερειακό Συμβούλιο να συμμετέχει στο κύμα των διαμαρτυριών που έχουν φτάσει στο Κοινοβούλιο και την Ευρωβουλή και να αποφασίσουμε:

**1ο την εφαρμογή της ομόφωνης Απόφασης μας που αντικατέστησε την 7/2021** σύμφωνα με την οποία: I) πρέπει να συνυπολογιστεί η συνολική επιβάρυνση μιας περιοχής στο πλαίσιο της φέρουσας ικανότητας του οικοσυστήματος, κάτι που, ούτως ή άλλως αποτελεί νόμιμη υποχρέωσή μας που δεν ικανοποιείται με την «σαλαμοποιημένη» έκδοση ΠΟ και ΠΠΔ II) Δεν θα δεχόμαστε την κατασκευή ΑΠΕ εντός περιοχών NATURA III) Θα προτάσσεται το αναπτυξιακό όφελος των τοπικών κοινωνιών έναντι του επιχειρηματικού οφέλους Τρίτων εκτός Δυτικής Μακεδονίας.

**2ο την στήριξη του αγώνα των πολιτών** οι οποίοι απόλυτα στοιχειοθετημένα καταγγέλλουν την περιβαλλοντική και παραγωγική καταστροφή που συντελείται στον τόπο τους με την οικονομική υποστήριξη του δικαστικού αγώνα που έχουν ξεκινήσει.

**3ο την δικαστική προσφυγή της Περιφέρειας στις διοικητικές αποφάσεις** στα στάδια που εμπρόθεσμα έπονται.

**4ο την αποστολή της απόφασης αυτής στο αρμόδιο υπουργείο ζητώντας να παγώσει κάθε αδειοδότηση και κάθε κατασκευή** έως την εκδίκαση της προσφυγής μας στο ΣτΕ και την κατάρτιση ενός Περιφερειακού Χωροταξικού σε διαβούλευση με το ΠΣ και τις τοπικές κοινωνίες όπου με σαφήνεια να ορίζονται οι ζώνες ανάπτυξης όλων των τομέων ανάπτυξης της Περιφέρειας.

**5ο την αποστολή της απόφασης αυτής σε όλους τους Βουλευτές της Δυτικής Μακεδονίας και της ομάδες Ευρωβουλευτών της Χώρας,** ζητώντας να φέρουν το θέμα στη Βουλή και το Ευρωκοινοβούλιο αντίστοιχα.

**Με εκτίμηση**

**Για τις Παρατάξεις του ΠΣ ΠΟΡΕΙΑ ΔΗΜΙΟΥΡΓΙΑΣ και ΕΛΠΙΔΑ**

**Γεωργία Ζεμπιλιάδου Γιώργος Κασαπίδης**

Περιφερειακή Σύμβουλος- Επικεφαλής Περιφερειακός Σύμβουλος- Επικεφαλής